NASTA PILDIRAAMAT
Tšauki!
Vaadake, missugune sületäis koeri mul on!
Kas suudad neid ära lugeda?
Siin on must Pinni. Nasta on juba vana tuttav.
Karamellivärvi kutsu on Fanny.
Fanny on Pinni ja Nasta parim sõber.
Ta tuli meile öömajale.
Lähete nüüd mängima, eks ju?
Täna räägin loo väga rikkast mehest.
Rikkusele vaatamata oli ta üsna õnnetu mees.
Selle mehe tööks oli maksude kogumine.
Kellelegi ei meeldinud maksukogujad, sest nende hulgas oli palju petiseid.
Lisaks veel see, et raha koguti Rooma riigi jaoks.
Sel ajal polnud see Iisraeli rahvale just meeltmööda.
Sellel mehel oli komme petta.
Ta pidi koguma raha maksudeks,
kuid näiteks nõudis ühe raha asemel kaks raha.
Mida ta selle rahaga tegi?
Ta pistis selle oma kukrusse.
Varsti ei meeldinud see mees enam kellelegi.
Mehe nimi oli Sakkeus, ehk oled juba kuulnud temast.
Sakkeus oli rikastunud kõigi nende aastate jooksul,
kui oli ülemäära makse kogunud ja osa raha endale võtnud.
Ta oli endale kena maja ehitanud, riidedki olid peened ja silmapaistvad.
Tal oli olemas kõik,
mida selle aja inimene enesele raha eest osta võis.
Kuna kõik pidasid teda petiseks ja vargaks,
ei olnud tal ühtegi sõpra.
Ta oli pisut üksildane.
Nähes teda sosistasid inimesed üksteisele:
"Vaata, seal on see vastik Sakkeus."
Sakkeus mõtles, et küll ta saab rõõmsamaks,
kui raha juurde saan või kui petan veel inimesi.
Selles Sakkeus küll eksis.
Sakkeus oli veel õnnetum kui enne, ja meeldis inimestele veel vähem.
Kui inimesed teda nägid, sosistasid nad veel enam:
"Seal see vastik Sakkeus ongi."
Sakkeus istub pingil ja kogub makse.
Tal oli kukkur kaasas, kuhu ta enda jaoks raha kõrvale pani.
Kuigi inimesed ei tahtnud Sakkeusele makse maksta,
eriti veel sellepärast, et ta võttis liigkasu,
pidid nad talle kuuletuma, sest ta oli ametlik maksukoguja.
See oleks peaaegu sama, mis politseile öelda: "Ei maksa."
Inimesed pidid alluma petisest Sakkeusele.
Kui Sakkeus istus ja kogus makse,
kuulis ta, kuidas möödujad räägivad kellestki Jeesusest.
Sakkeus kuulis ühe sõna siit ja teise sealt.
Ta mõistis, et Jeesus peab olema üks imeline kuju.
Ta kuulis neist imetegudest, kus Jeesus oli surnudki üles äratanud.
Tundus, et Jeesusest rääkis iga teine inimene.
Sakkeus elas linnas nimega Jeeriko.
Ühel päeval, kui Sakkeus oli jälle makse kogumas,
rääkisid inimesed tänaval:
"Kas olete kuulnud, Jeesus on siia tulekul!"
Sakkeus mõtles endamisi,
oleks tore näha seda Jeesust, kellest kõik hoolega räägivad.
Kas Ta on selline imemees või mitte?
Sakkeus otsustas maksude kogumise kõrval
minna ja järele uurida, mis mees on see Jeesus.
Kas tead, mis oli Sakkeuse probleem?
Lisaks sellele, et ta ei meeldinud kellelegi
ahnuse, isekuse ja varguste tõttu, oli ta veel väga lühikest kasvu.
Alati kui oli palju rahvast koos, ei näinud ta nende tagant midagi.
Ta kuulis, et Jeesus on kõndimas Jeeriko tänaval.
Sakkeus mõtles, kuidas ta näeks selle rahvahulga tagant Jeesust?
Sakkeusele tuli hea mõte.
Ta otsustas puu otsa ronida.
Sakkeus istus puu oksal
ja nägi lehtede vahelt, kuidas tohutu rahvahulk
lähenes sellele puule, mille oksal ta parasjagu istus.
Sakkeus mõtles, et on seal puu otsas päris vagusi.
Ta nägi rahvahulga keskel üht meest,
kes kindlasti oligi Jeesus, kõik olid tema ümber kogunenud.
Sakkeus mõtles, et selles mehes pole midagi erilist.
Mis selles Jeesuses on nii erilist?
Kui Jeesus oli jõudnud puu juurde
seisatas ta just Sakkeuse kohal ning tõstis oma pilgu üles.
Sakkeus oli olnud seal väga vaikselt.
Jeesus ütles: "Sakkeus, tule sealt puu otsast alla!
Tulen täna sinu juurde õhtusöögile."
Sakkeus oli hämmingus.
Kust ta mu nime teab? Kuidas ta mind nägi?
Kust ta teab, et mu nimi on Sakkeus?
Miks ta tahab minuga õhtust süüa?
Ma ei meeldi ju kellelegi ja kuidas siis kõikide soosik,
Jeesus, tahab mulle külla tulla ja veel minuga õhtust süüa.
Sakkeus tegi nii nagu kästi ja tuli puu otsast maha.
Ta võttis Jeesuse oma kodus lahkesti vastu.
Ta valmistas Jeesusele piduliku õhtusöögi.
Laual oli head ja paremat.
Sakkeus oli ju rikas mees.
Tal oli kodus kindlasti hõrgud toidud.
Õhtusöögi ajal vestles Jeesus Sakkeusega tähtsatest asjadest.
Ta küsis Sakkeuse elu kohta ja Sakkeus õppis Jeesust tundma.
Õhtu jooksul toimus Sakkeuse südames muutus.
Jeesus oli teda muutnud.
Magustoiduni jõudes ütles Sakkeus: "Kuule, Jeesus, tahan muutuda.
Ma ei taha olla petis, varas ega liigkasuvõtjast maksukoguja.
Tahan muutuda ausaks."
Sakkeus tahtis heastada kahju ja ta ütles Jeesusele:
"Jeesus, tahan anda pool oma varast ja rikkusest vaestele.
Lähen nende juurde, kellelt olen raha välja petnud
ja annan neile neljakordselt tagasi, mille olen valega neilt võtnud.
Jeesusel oli hea meel ning rõõmus naeratus näol.
Lõpuks nad embasid ja Jeesus soovis palju õnnistust Sakkeuse ellu.
Jeesus läks taas oma teed.
Sakkeus jätkas oma elu muudetud mehena.
Ta südames oli nüüd usk Jeesusesse.
See usk oli Sakkeust muutnud.
Nüüdsest suhtuti Sakkeusse hoopis teistsugusel moel.
Temast sai taas õnnelik ja rõõmus mees.
Järgmine kord räägin veel Jeesusest.
Tule kuulama!
Tšau!
Tõlge: Mare Peterson